SE TULI SITTENKIN

Nyt on varmasti vähintään, sitä odotettua kevättä. On niin leppoisa olotila
että missään ei tunnu miltään.  Näinhän siinä käy, kun jäät lämpenevät ja ilmat alkavat sulamaan. En tiedä onko kutsumukseni, mutta olen syntynyt leikkimään sanoilla. Se voi aiheuttaa syyllisyyttä, mutta sitä on tunnettava. Muuten ei elämässä pysty katumaan.

Mutta nyt ollaan keväässä. Ja kevät on paras esimerkki kuolleista heräämisestä. Tilastot vastustavat, ettei tämä keli olisi aina varmaa. Kuitenkin meillä täällä Suomessa keväisin luonto aina kannustaa ja antaa uskoa elämän jatkumisesta.

Tikkakin on taas saapunut katulampun peltikuvulle. Se kuvittelee olevansa lintumaailman Kim. Ainakin pyöreäpäinen, isoääninen ja punoittavakin. Mutta saihan hänkin kuulijoita. Naakat saapuivat läheiselle korkeajännite linjalle, tapaamaan toisia seurakuntalaisia. Olivat ilmeisesti Kuusistosta ja Piikkiöstä, joissa on naakkojen mielestä kunnolliset kirkot. Kaarinan kirkko on heille liian nykyaikaista arkkitehtuuria. Kirkosta eroamista ei naakkojen kohdalla tarvitse pelätä, mutta nyt kokoonnuttiin maastossa, tilojen puutteessa. Kyllä Luojalla on varmaan tarkoituksensa näille sosiaalisille, symppiksille. Ymmärrän kyllä heidän levottoman lentelynsä, sillä on näkynyt kirjoittelua - naakkojen rauhoituksen lopettamisesta. Pitkällisen köhimisen, nyökyttelyn ja kuiskinnan jälkeen tulivat ilmeisesti siihen tulokseen, että muutkin kevään lähettiläät otetaan vielä ainakin tänä keväänä, vapaina vastaan.

Tarkemmin ajateltuna, taisipa sittenkin kaikilla olla lisääntyminenkin mielessä. Mutta sehän se kevään todellinen tarkoitus onkin. No, kävihän se minullakin "mielessä".

 Kalevi Pirttijärvi